Na temelju članka 6. stavka 1. Zakona o zakupu i kupoprodaji poslovnog prostora (Narodne novine, broj: 125/11., 64/15. i 112/18.) i članka 69. Statuta I. gimnazije Osijek ravnatelj I. gimnazije Osijek dana 14. ožujka 2023. godine raspisuje

**NATJEČAJ**

Za zakup poslovnog prostora u vlasništvu I. gimnazije Osijek

1. Predmet zakupa je poslovni prostor u vlasništvu I. gimnazije Osijek u zgradi na adresi Županijska ulica 4, Osijek. U pojedinačni zakup nudi se poslovni prostor koji se nalazi u podrumu škole, kantina ukupne površine 50 m2 . Poslovni prostor će se izdati ponuditelju za obavljanje djelatnosti posluživanja toplih i hladnih jela te napitaka i bezalkoholnih pića i koji u svojoj ponudi mora zadovoljiti energetske i nutritivne potrebe učenika, što uključuje sve skupine namirnica (ugljikohidrati, proteini i masti) sa posebnim fokusom na različitim vrstama povrća (zeleno lisnato povrće, mahunarke, plodonosno i korjenasto povrće).

2. Poslovni prostor budući zakupnik obvezan je koristiti za registriranu djelatnost koja odgovara djelatnosti navedenog u točki 1. ovog Natječaja. Zabranjeno je davanje poslovnog prostora u podzakup, vršiti vanjske ili unutarnje zahvate i rekonstrukcije kao i prenamjene ili promjene djelatnosti, bez izričite suglasnosti zakupodavca.

3. Početna cijena poslovnog prostora je 5 €/ m2 . Troškovi vode, struje i odvoza smeća uračunati su u cijeni.

4.Poslovni prostor daje se u zakup na određeno vrijeme od jedne (1) godine od dana sklapanja ugovora, uz mogućnost produženja ugovora.

5. Javni natječaj provodi se prikupljanjem pisanih ponuda za zakup poslovnog prostora. Pisane ponude dostavljaju se u roku od osam (8) dana od dana objave natječaja na internetskoj stranici Škole, putem pošte u zatvorenoj omotnici uz naznaku „ natječaj za zakup poslovnog prostora“ na adresu I. gimnazija Osijek, Županijska ulica 4, Osijek. Podnesena ponuda mora zadovoljiti sve uvjete iz natječaja, inače ne može biti utvrđena kao valjana u postupku natječaja za zakup poslovnog prostora.

6. Pisana ponuda obvezno sadrži:

- ime i prezime, odnosno naziv ponuditelja s naznakom prebivališta, odnosno sjedišta

- opis djelatnosti, vrstu i cijenu ponuđenih proizvoda

- ponuđeni iznos mjesečne zakupnine izražene u eurima

- preslika osobne iskaznice za fizičke osobe, preslika rješenja ili izvadak iz registra iz kojeg je vidljivo da je ponuditelj registriran za djelatnost koju namjerava obavljati u poslovnom prostoru

- potvrdu porezne uprave da nema nedospjelu nepodmirenu obvezu prema državnom proračunu ne stariju od 30 dana

7. Otvaranje ponuda i postupak do donošenja Odluke o izboru najpovoljnijeg ponuditelja obavit će Povjerenstvo za provedbu javnog natječaja za zakup poslovnih prostorija ( u daljnjem tekstu: Povjerenstvo). Povjerenstvo utvrđuje koliko je pisanih ponuda zaprimljeno. O radu Povjerenstva vodi se zapisnik kojeg potpisuju svi članovi Povjerenstva. Zakašnjele i nepotpune ponude Povjerenstvo neće uzeti u razmatranje već će odmah u zapisniku utvrditi njihovu nevaljanost i predložiti ravnatelju donošenje odluke o njihovom odbacivanju. Pristigle ponude Povjerenstvo razmatra i utvrđuje ispunjavaju li uvjete natječaja, te usporedbom pisanih ponuda utvrđuje u zapisniku koje ponude smatra najpovoljnijima. Prispjele ponude otvorit će se u roku od 5 radnih dana od zaključenja natječaja, u prostorijama I. gimnazije Osijek.

8. Po okončanju postupka natječaja, zapisnik o provedenom natječaju s prijedlogom ponude za koju smatra da je potrebno prihvatiti, Povjerenstvo dostavlja ravnatelju škole radi donošenja odluka o prihvatu ponude i sklapanja ugovora o zakupu. Ravnatelj donosi odluku u roku od 5 dana do dana primitka prijedloga Povjerenstva.

9. Zakupniku će se predati u posjed poslovni prostor na dan sklapanja ugovora o zakupu, o čemu će se sastaviti zapisnik.

10. Ugovor o zakupu poslovnog prostora potvrdit će se kod javnog bilježnika na teret zakupnika. Tako da isti predstavlja ovršnu ispravu radi ostvarenja neposredne prisilne naplate buduće eventualne tražbine od stane zakupodavca.

11. Ravnatelj Škole zadržava pravo ne odabrati najpovoljnijeg ponuditelja i poništiti natječaj bez obveze da natjecateljima obrazlaže razlog poništenja natječaja ili ne odabira najpovoljnijeg ponuditelja kao i pravo da poništi odluku o prihvatu najpovoljnije ponude prije sklapanja ugovora.

KLASA: 372-02/23-01/1

URBROJ: 2158/37-01-23-01

Osijek, 14. ožujka 2023.

Ravnatelj

Ivan Čelebić, prof.